തിരുവനന്തപുരം മെഡിക്കല് കോളജില് കൊവിഡ് ചികിത്സക്കായി രണ്ട് പുതിയ ഐസിയുകള് കൂടി സജ്ജമാക്കി തിരുവനന്തപുരം: കൊവിഡ് വൈറസ് മൂന്നാം തരംഗം നേരിടാന് തിരുവനന്തപുരം മെഡിക്കല് കോളജ് ആശുപത്രിയില് രണ്ട് പുതിയ ഐസിയുകള് കൂടി സജ്ജമാക്കി. അത്യാധുനിക 100 കിടക്കകള് ആണ് ഇവിടെ ഉള്ളത്. ഈ ഐ.സി.യു.കള്ക്കായി ആദ്യഘട്ടത്തില് 17 വെന്റിലേറ്ററുകളാണ് സ്ഥാപിക്കുന്നത്. അതില് 9 വെന്റിലേറ്ററുകള് സ്ഥാപിച്ചിട്ടുണ്ട്. ബാക്കിയുള്ള വെന്റിലേറ്ററുകള് ഉടന് സ്ഥാപിക്കാനുള്ള നടപടി സ്വീകരിച്ചിട്ടുണ്ട്. കൊവിഡ് ബാധിതരായി കൂടുതല് കുട്ടികളെത്തിയാല് അവരെക്കൂടി ഉള്ക്കൊള്ളുന്ന തരത്തിലാണ് ഈ ഐസിയുകള് സജ്ജമാക്കിയിരിക്കുന്നതെന്ന് ആരോഗ്യമന്ത്രി വ്യക്തമാക്കി. 5.5 കോടി രൂപ ചെലവഴിച്ചാണ് 7, 8 വാര്ഡുകള് നവീകരിച്ച് അത്യാധുനിക ഐസിയു സംവിധാനം സജ്ജമാക്കിയത്. ഓരോ വാര്ഡിലും ഒരു ഐസിയുവും ഒരു ഹൈ ഡിപ്പന്റന്സി യൂണിറ്റും ഒരുക്കിയിട്ടുണ്ട്. പൂര്ണമായും എയര്കണ്ടീഷന് ചെയ്തിട്ടുണ്ട്. കേന്ദ്രീകൃത ഓക്സിജന് വിതരണ സംവിധാനമുണ്ട്. അടിയന്തര ഘട്ടത്തില് വെന്റിലേറ്റര് ഘടിപ്പിക്കാനും സൗകര്യമുണ്ടായിരിക്കും.The post തിരുവനന്തപുരം മെഡിക്കല് കോളജില് കൊവിഡ് ചികിത്സക്കായി രണ്ട് പുതിയ ഐസിയുകള് കൂടി സജ്ജമാക്കി first appeared on MalayalamExpressOnline.